VSL Sklep II Cp 674/2022
Sodna praksa višjih sodišč, 2022-05-11

Tadeja Primožič (preds.), Barbara Krpač Ulaga (poroč.), Barbka Močivnik Škedelj

zapuščinski postopek - tuj pokojninski sistem - sredstva iz pokojninskega sklada - sredstva na bančnem računu - obseg zapuščine - odgovornost dedičev za zapustnikove dolgove - vezanost na pravnomočni sklep o dedovanju

Dediči odgovarjajo za zapustnikove dolgove do višine vrednosti podedovanega premoženja, tako da bodo morali vsak do višine podedovanega zneska sredstva vrniti tujemu pokojninskemu skladu.

Pritožba se zavrne in se sklep sodišča prve stopnje potrdi.

1. Z izpodbijanim sklepom je sodišče prve stopnje ugotovilo obseg zapuščine (I. točka izreka), razglasilo zakonite dediče (II. točka izreka) in odredilo, da se jim izplačajo denarna sredstva z računa Banke, d. d., v višini posameznih dednih deležev (III. točka izreka).

2. Dedinja A. A. sklep o dedovanju izpodbija v celoti ter navaja, da je tekom postopka opozorila, da je bil na zapustničin račun po njeni smrti iz dveh pokojninskih skladov v Kanadi (Canada Pension Plan in Old Age Security) nakazan znesek v višini 2.932,03 EUR. Po zahtevku enega od skladov je bilo že vrnjenih 1.698,60 EUR, preostanek na računu v višini 1.214,83 EUR pa bo moral biti izplačan drugemu skladu. Sodišče je zato zmotno ugotovilo, da so ta sredstva predmet zapuščine. Predlaga, da pritožbeno sodišče navedeni sklep v celoti razveljavi, posledično pa tudi sklep o plačilu sodne takse, ter prilaga listine, ki so že bile predložene sodišču na prvi stopnji.

4. Iz podatkov sodnega spisa izhaja, da so se v času izdaje izpodbijanega sklepa na zapustničinem bančnem računu pri Banki, d. d., nahajala sredstva v višini 1.214,83 EUR. Skladno s 132. členom Zakona o dedovanju (ZD) pokojnikova zapuščina pride na njegove dediče v trenutku njegove smrti. Zapuščinsko sodišče o sredstvih na bančnih računih zapustnika opravi poizvedbe in jih v zapuščinskem postopku razdeli med dediče, saj ne more v nedogled čakati ali bo kateri od morebitnih upnikov uveljavljal zahtevke do zapuščine, torej ne more v nedogled pustiti zapuščinskega postopka „odprtega“. Ker so bila sporna sredstva nakazana na zapustničin račun, jih gre šteti za njeno zapuščino, katera je prešla na dediče v trenutku njene smrti. Če in ko bo še drugi tuji pokojninski sklad zahteval vračilo sredstev, jih bo moral zahtevati od dedičev, glede na to, da je zapuščinski postopek zaključen s sklepom o dedovanju. Skladno s prvim odstavkom 142. člena ZD dediči odgovarjajo za zapustnikove dolgove do višine vrednosti podedovanega premoženja, tako da bodo morali vsak do višine podedovanega zneska ta sredstva vrniti tujemu pokojninskemu skladu.

5. Ker je sodišče prve stopnje materialno pravo pravilno uporabilo ter so se pritožbeni očitki izkazali za neutemeljene in ker pritožbeno sodišče tudi v okviru preizkusa po uradni dolžnosti (drugi odstavek 350. člena Zakon o pravdnem postopku - ZPP v zvezi s 163. členom ZD) ni našlo upoštevnih napak, je pritožbo zavrnilo in izpodbijani sklep potrdilo (2. točka 365. člena ZPP v zvezi s 163. členom ZD).

6. Posledično je neutemeljena tudi pritožbena navedba, da naj sodišče razveljavi sklep o plačilu sodne takse za sklep o dedovanju.

Zakon o dedovanju (1976) - ZD  - člen 132, 142, 142/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.